மூன்று நோக்கங்களிலும் நிறைவேற்று அதிகார ஜனாதிபதி ஆட்சி முறையை ஒழிப்பதும் புதிய தேர்தல் முறையை அறிமுகப்படுத்துவதும் கூட்டு எதிரணியினரின் ஆட்சேபனைக்குரியவையாக இருக்க முடியாது. தேசியப்பிரச்சினைக்கு அரசியலமைப்பு வழிமுறையின் மூலமான தீர்வைக் காண்பதை புதிய அரசியலமைப்பு உருவாக்கத்துக்கான நோக்கங்களில் ஒன்றாக பிரேரணையில் கூறப்படுவதையே அவர்கள் விரும்பவில்லை என்பது தெளிவானது. அதன் காரணத்தினாலேயே அந்தப் பந்தியை அகற்றவேண்டுமென்பதில் அவர்கள் பிடிவாதமாக இருந்தார்கள். அவர்களின் ஆதரவையும் பெறவேண்டும் என்ற நிர்ப்பந்தத்தால் அரசாங்கமும் அதற்கு இணங்கிக் கொண்டது.